Un conseller comarcal d'ERC del Moianès passa en solitari a l'oposició - Regió7 :: El Diari de la Catalunya Central
Un conseller comarcal d'ERC del Moianès passa en solitari a l'oposició
El regidor de Calders Saixa Cervera renuncia al càrrec per la moció de censura que ha canviat el govern de Monistrol
q. casals | calders 30.07.2016 | 07:43
El regidor de Calders Saixa Cervera va fer efectiva ahir la seva renúncia com a Conseller Comarcal de Desenvolupament Rural del Moianès. D'aquesta manera, el regidor de Junts per Calders (JpC), candidatura vinculada a ERC a través d'Acord Municipal, abandona l'equip de govern i el grup comarcal d'ERC i quedarà com a conseller no adscrit a l'oposició. Saixa Cervera serà així l'únic conseller a l'oposició del Consell Comarcal, ja que fins ara hi havia un govern entre tots els grups. Cervera és també militant de la CUP i va ser escollit regidor i conseller a través de la candidatura independent de Junts per Calders.
En una carta enviada a tots els consellers comarcals, Cervera argumenta que el motiu de la seva renúncia és el canvi de govern succeït a Monistrol de Calders, on la CUP ha quedat a l'oposició. "Deixo de representar legalment ERC per coherència, perquè amb el seu suport són coresponsables d'una moció de censura contra l'alcalde de Monistrol de Calders totalment injustificada, que ha causat gran malestar al poble de Monistrol i que alhora pretén silenciar aquelles veus que al Moianès són crítiques amb les polítiques de despatxos", exposa. Matisa que manté l'acta "per poder preservar la independència amb la qual vaig entrar-hi i amb la voluntat de continuar representant el poble de Calders". Cervera va quedar vinculat a ERC pel lligam de la candidatura independent de Junts per Calders a Acord Municipal a l'últim moment.